הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 87, 2017-07-24 12:30

מכלוף מיקי זוהר: שלום לכולם.

מכלוף מיקי זוהר: אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הנושא שלפנינו היום- בחינת אי השוויון בשירותי הבריאות בגליל המערבי.

מכלוף מיקי זוהר: אנחנו עורכים את הדיון הזה, בסופו של דבר, כי יש 625,000 אזרחי צפון מדינת ישראל, בית חולים אחד בגליל המערבי קיים ויש שם מחסור עצום של מיטות אשפוז, פער של 372 מיטות בממוצע לעומת הממוצע הארצי.

מכלוף מיקי זוהר: לבית חולים נהריה הקצו 56 מיטות בלבד מתוך 1,200 מיטות בכלל רחבי הארץ.

מכלוף מיקי זוהר: זה מספרים שלפחות אותי מדאיגים מאוד.

מכלוף מיקי זוהר: אוכלוסיית הגליל המערבי נתונה שנים ארוכות למשבר בכל מה שקשור למספר הרופאים ומיטות, כמו שציינתי, ושירותים בסיסיים שכל אזרח יכול לקבל אותם במרכז הארץ, אבל משום מה בגליל לא, ולכן ביקשנו לערוך את הדיון הזה, כפי שהתחייבנו בהקמת הוועדה, לצמצם את הפערים בחברה הישראלית.

מכלוף מיקי זוהר: כשיש קיפוח שהוא זועק לשמים, אנחנו נהיה שם, ולכן אנחנו עורכים את הדיון.

מכלוף מיקי זוהר: אני רואה שיש כאן אורח מאוד מאוד חשוב, ראש עיריית מעלות, מר שלמה בוחבוט.

מכלוף מיקי זוהר: אני מאוד מודה לך, וכמובן חברי הכנסת שמגיעים לפה כחלק מהוועדה, שבאים לתת את הסיוע כדי שנוכל באמת להגשים את המטרות שאנחנו הצבנו לעצמו.

מכלוף מיקי זוהר: אז נשמח לשמוע את ראש העיר, מספר מילים, בבקשה.

שלמה בוחבוט: אדוני היושב ראש, קודם כל אני רוצה להודות לך, להודות לחברי הוועדה, לכל החברים שלי שהגיעו לפה.

שלמה בוחבוט: אנחנו באים לכאן אחרי יותר מחודשיים של מאבק.

שלמה בוחבוט: למי שחושב שאנחנו נאבקים לשם מאבק הוא פשוט לא יודע את המצב בשטח.

שלמה בוחבוט: הגליל המערבי, כפי שאדוני אומר, 600,000 תושבים, אנחנו מרגישים קיפוח עמוק ביותר כשאנחנו רואים את מה שקורה במרכז הארץ, בתי חולים במרכז הארץ, ולצערנו הרב, תיכף אתה תשמע את ניר קידר, שנותן לך אסטרטגיה על בית החולים, אז כשאני חוזר לבית החולים נהריה ואני בודק אולי יש הוקוס פוקוס, ביום אחד הכל מסתדר, ואני רואה שאנשים מחכים בתור חודשים לניתוחים, מצב של המחלקות הפנימיות, אני אומר לך, זה בושה וחרפה למדינת ישראל, איך המחלקות האלה נראות.

שלמה בוחבוט: כואב לי הלב שחולים, נכון, הם מסכנים, אין מה לעשות, הפריפריה היא לא עשירה, אנחנו חיים באזור ש-50 אחוז, אם לא יותר, מקבלים שכר מינימום, הם לא יכולים להרשות לעצמם לבוא ולקבל טיפולים במרכז הארץ.

שלמה בוחבוט: אז מי שיכול הוא נוסע לתל אביב, אבל רוב האנשים לא יכולים.

שלמה בוחבוט: ואתה יודע מה?

שלמה בוחבוט: אני בדרך שומע שמשרד הבריאות אומר, בית החולים נהריה- יש לו מאה מיליון ₪ גירעון.

שלמה בוחבוט: אני שואל אותך, אדוני היושב ראש, תגידו לי, למספרים אין בסיס?

שלמה בוחבוט: אני רוצה פעם אחת לקבל איזו אסמכתא ממשרד הבריאות, שבאמת אומר שכאילו מנהל בית החולים מכניס את בית החולים לכזה גירעון.

שלמה בוחבוט: אתה יודע מה?

שלמה בוחבוט: יכול להיות שיש פה גירעון.

שלמה בוחבוט: אין לזה הסבר?

שלמה בוחבוט: חסרים בתקן 78 רופאים, בתקן חסרים 78 אחיות, 130 עובדי מנהלה ושירותים וכו' וכו'.

שלמה בוחבוט: אתה יודע מה?

שלמה בוחבוט: הוא מטפל בסורים ולא מקבל את הכסף.

שלמה בוחבוט: אני אומר לך, אני ראש עיר 42 שנה, עוד לא נתקלתי בכזה דבר.

שלמה בוחבוט: תגיד לי, מנכ"ל משרד הבריאות הוא לא אדם זקן, לא אדם שלא מסוגל לבוא, הוא לא בא לנהריה.

שלמה בוחבוט: למה הוא לא בא להיפגש עם ראשי הערים?

שלמה בוחבוט: כולכם נפגשתם, באתם 20 פעם.

שלמה בוחבוט: חברי הכנסת, אתם מזמינים אותנו, יושבים איתנו, אכפת לכם, אתם שומעים.

שלמה בוחבוט: מנכ"ל משרד הבריאות, משה בר סימן טוב, הוא לא יכול לבוא לראות את בית החולים?

שלמה בוחבוט: הוא לא יכול לשמוע?

שלמה בוחבוט: הוא והשר, השר לא רוצה לפגוש אותנו בגלל שלמה בוחבוט.

שלמה בוחבוט: אני אומר בישיבה הזאת, אתה יודע מה?

שלמה בוחבוט: הוא ביקש שאני אתנצל.

שלמה בוחבוט: למה להתנצל?

שלמה בוחבוט: הוא טוען שאני אמרתי שהוא שקרן.

שלמה בוחבוט: זה לא נכון, אני מעולם לא אמרתי שהוא שקרן.

שלמה בוחבוט: בוועדת הרווחה אני אמרתי שהוא צריך להתפטר, שהוא לא מתפקד.

שלמה בוחבוט: אני לא חוזר בי.

שלמה בוחבוט: אז הוא רוצה שאני אתנצל.

שלמה בוחבוט: אני לא מתנצל, אבל אתה יודע מה?

שלמה בוחבוט: אל תזמין אותי.

שלמה בוחבוט: תזמין את ראשי הערים.

שלמה בוחבוט: תשמע אותם.

שלמה בוחבוט: תטפל.

שלמה בוחבוט: אני מוחל על כבודי.

שלמה בוחבוט: אני לא מחפש הפגנות.

שלמה בוחבוט: ברוך השם, 42 שנה בניתי עיר לתפארת, אף אחד לא יכול להגיד שאני ישבתי ולא עשיתי שום דבר, אבל הגיע הזמן.

שלמה בוחבוט: אנחנו בינתיים עשינו שביתת אש.

שלמה בוחבוט: ביקשו מאיתנו, מוטי, שהוא עכשיו יו"ר ועדה שמונתה ע"י ועדת הרווחה, ואיל בן ראובן, שגם כן מטפל בנושא הזה, ועוד חברי כנסת, אנחנו באים ואומרים, חברים, אנחנו במשך שבועיים הפסקנו את השביתות.

שלמה בוחבוט: אלי אלאלוף ביקש מאיתנו.

שלמה בוחבוט: לא תהיה ברירה.

שלמה בוחבוט: בשבוע הבא נצטרך לכנס את ראשי הערים.

שלמה בוחבוט: מנהל בית החולים- הוא לא בתמונה.

שלמה בוחבוט: מסכן, כל פעם שאנחנו עושים הפגנה מישהו יוצא עם פטיש עשרה קילו, מכניס לו בראש.

שלמה בוחבוט: תעזבו את מנהל בית החולים.

שלמה בוחבוט: הוא עשה דברים מצוינים.

שלמה בוחבוט: הוא הציל את בית החולים.

שלמה בוחבוט: זה שחסר לו מיטות בחוק - - - ואדוני, אני רוצה לציין, כל המחקרים לא אני עשיתי ולא העמותה עשתה ולא רעיה עשתה, מי שעשה זה פרופ' גרוטו, שהגיעו למסקנה שצריכים להשקיע 2 מיליארד ₪ בבית החולים נהריה על מנת להעמיד אותו כפי שקורה במרכז הארץ.

מכלוף מיקי זוהר: טוב, תראה, לגבי סוגיית הגירעון, אני רוצה לברך את מנכ"ל בית החולים על כך שלא עוצר את הפיתוח ואת ההאצה ואת הקדמה של בית החולים בגלל עניינים תקציביים שלא מגיעים מהממשלה שלא בצדק.

מכלוף מיקי זוהר: הווי אומר שהגירעון שנוצר הוא בלתי נמנע, הוא כורח המציאות וכורח הצרכים של האוכלוסייה הרבה שגרה בצפון.

מכלוף מיקי זוהר: אם מישהו במשרד הבריאות חושב שהדבר הנכון לעשות הוא לפגוע במנהל בית החולים, אז כמובן שאני מוחה על זה בכל תוקף וניאבק למען מנהל בית החולים, שעושה שם עבודה נפלאה, במסגרת הנסיבות, כן?

מכלוף מיקי זוהר: התקציבים שלו מאוד מאוד מוגבלים, ולכן אנחנו מגבים את מנהל בית החולים ומתעקשים שיקבל את המשאבים הבסיסיים כדי שיוכל להמשיך ולקדם את בית החולים לרווחת אותם 600,000 איש שגרים בצפון הארץ.

מכלוף מיקי זוהר: זה אחת.

מכלוף מיקי זוהר: לגבי השאר הטענות, תראה, אני מוחה על דבריך בכל מה שקשור לשר הבריאות.

מכלוף מיקי זוהר: אני חושב שיש לנו שר בריאות נפלא, שעושה עבודה מצוינת, ואני חושב ששר הבריאות בתור אג'נדה, מדיניות, במשרד שלו- ואני יכול להעיד על זה כעצם היותי יו"ר ועדה של צדק חלוקתי ושוויון חברתי, שמארח את שר הבריאות וגם בוחן את עשייתו- מקדם את הפריפריה על חשבון המרכז, ממש מפנה את המשאבים של המשרד, חלק גדול מהם, לטובת הפריפריה ופחות למרכז, צפון דרום כאחד.

מכלוף מיקי זוהר: אבל יש משבר עם בית החולים הזה ספציפית, משבר אמון, שלעניות דעתי צריכים לפתור אותו, בין בית החולים הזה לבין שר הבריאות.

מכלוף מיקי זוהר: למשבר הזה הצטרף גם הוויכוח שיש לך איתו כמובן כראש האשכול של הגליל המערבי, שאתה עושה שם עבודה נפלאה ודואג לפריפריה, אין בכלל שאלה, וזה דבר שאנחנו צריכים, לעניות דעתי, לפתור, והגיע הזמן שגם נעשה את הפעולות הרלוונטיות כי הגליל והתושבים של הגליל לא צריכים לשלם את המחיר על ויכוחים שהם בסופו של דבר באמת אישיים.

מכלוף מיקי זוהר: זה דבר שבעיניי צריך פשוט להסיר מסדר היום, ותיכף נשמע את משרד הבריאות בהתייחסות גם לדברים שאמרתי.

מכלוף מיקי זוהר: יעל רון בן משה, מנכ"לית.

מכלוף מיקי זוהר: חברי הכנסת, מיד אחר כך, תשמעו קצת את הסוגיה.

מכלוף מיקי זוהר: היא בקצרה ואז חברי כנסת.

יעל רון בן משה: אני רק אגיד מילה אחת.

יעל רון בן משה: הפערים מונחים לפניכם.

יעל רון בן משה: אפשר לראות אותם.

מכלוף מיקי זוהר: כן.

יעל רון בן משה: נעמיק בזה.

יעל רון בן משה: אני רוצה להתייחס גם לסוגיית הגירעון שעלתה פה על הפרק.

יעל רון בן משה: המספרים, אין עליהם ויכוח, עד כמה שידוע לי.

יעל רון בן משה: היום שמענו מספר חדש, אבל יש דו"חות של משרד הבריאות, כמו בשאר המשרדים, לגבי המספרים מסוף שנת 2016.

יעל רון בן משה: אם עושים איזושהי תחזית לסוף 2017, אנחנו לא נביאים, אנחנו יודעים מה המצב היה בסוף 2016 ומה המצב היום, ולדעתי אין מחלוקת שאין בעיה בניהול התקציב בסוף שנת 2016.

יעל רון בן משה: הדבר השני זה שגם אם יש איזשהו גירעון שצריך לטפל, וזה לא מסביר את הפערים האלה של 1.1 מיטה ל-1,000 נפש, שזה התקן הנמוך ביותר בכל הארץ, שכמובן שכשאנחנו מדברים על מיטות, על תקני מיטות, זה טומן בחובו גם את נושא כח אדם, מבחינת כח אדם וציוד, וככל שהאוכלוסייה בצפון גדלה, ואנחנו שמחים שהיא גדלה בגליל המערבי כחלק מהפתרון למשבר הדיור הלאומי, ואנחנו שמחים להוביל את הפתרון למשבר הזה, המצב רק החמיר, ואנחנו קוראים עכשיו לתת את הפתרונות ולא עוד 10 שנים כשהמצב יהיה הרבה הרבה יותר גרוע.

מכלוף מיקי זוהר: תודה.

מכלוף מיקי זוהר: חבר הכנסת מוטי יוגב.

מרדכי יוגב: כן.

מרדכי יוגב: אל"ף, תודה לך, אדוני היושב ראש, על זה שנכנסת לנושא החשוב הזה.

מרדכי יוגב: אני חושב שהוא חוצה והוא משותף, והמטרה היא באמת לצמצם פערי בריאות שקיימים בצפון בכלל ופה עוסקים בגליל המערבי בפרט, וזו המטרה, לצמצם את פערי הבריאות, ואני מסכים עם הרוח שאתה פתחת בה, של לקרב זה אל זה, אם זה גליל מערבי את גורמי הגליל הערבי, ראש האשכול, אל ועם משרד הבריאות.

מרדכי יוגב: אנחנו קיימנו שם סיור ונקיים עוד סיורים, אני אהיה מאוד קצר, ואולי מטרת משנה היא לחבר בין הגורמים השונים ולהביא לידי הגישור הזה.

מרדכי יוגב: למיטב התרשמותי, לא רק מהביקור הזה, אלא קריאת חומר וכולל נוכחות בוועדה לפני כשנה עם פרופ' גרוטו בוועדת עבודה ורווחה כלא חבר, ואני חבר בה רק כשבועיים וחצי-שלושה, יצא לנו הנושא הזה כנושא ראשון, פערי הבריאות בצפון, אם במחסור במיטות, אם ברופאים, מעט פחות באחיות, אבל עדיין, במשרות סיעוד ופרא רפואיים, אם ברפואה מקצועית של רופאים מקצועיים, אם במקומות לרפואה מקצועית, כגון המוקד בקריית שמונה שעוד לא נפתח ממש מסיבות כאלו ואחרות, כולל חולשה עירונית, אם במכשירי אבחון, כגון, נחשפתי למשהו שנקרא פט סיטי, לא ידעתי, על אבחון סרטני, אין בגליל אחד, נכון להיום, יהיה בנובמבר אחד, כאשר במרכז הארץ הוא הרבה, 1 ל-80,000 הציגו, אינני יודע, אולי 150, אבל גם אז היו צריכים להיות בצפון כ-8-9 כאלה מפוזרים בכל המרחב.

מרדכי יוגב: העשירים פשוט נוסעים ועושים את זה באסותא באיכילוב, ואילו האוכלוסייה המוחלשת מחכה שנה לאבחון לעיתים ומחכה שנה לטיפול, וסיפור ארוך טווח של תוחלת חיים וכו'.

מרדכי יוגב: לכן השאלה השנייה שלי היא, ופה אני גם אקבע, וקבעתי כבר עם הסמנכ"ל לתכנון של המשרד, ניתן כסף לתכנית פיתוח הצפון, 520 מיליון ₪ לקיצור תורים ועוד 263 מיליון ₪, אם אינני טועה, להקמת בית חולים שיקומי.

מרדכי יוגב: בעיני רוחי, מהשנייה שניתן למחרת כבר צריך שם פרויקט טוב שיתחיל לייצר מזה תכנית עבודה, שלא ילך שום שקל לאיבוד, כפי שהקימו את אסותא באשדוד.

מרדכי יוגב: זה בנייה, זה מכשור, זה כוחות רפואיים שצריכים להיבנות יחד, וגם של עבודה שאינשאללה בעוד 3 שנים או 4 שנים ייבנה בית החולים.

מרדכי יוגב: מה המשמעות של תכנית עבודה פרטנית?

מרדכי יוגב: 520 מיליון ₪ לקיצור תורים.

מרדכי יוגב: אני אינני יודע את הניתוח בין קופות החולים לבין בתי החולים לבין מרפאות מקצועיות, שיקצרו תורים ברמב"ם או בתל אביב - - - אם בקריית שמונה, אם בצפת, אם בנהריה, בהתייחס למכלול האוכלוסיות, אבל את זה אנחנו צריכים לקבל ממשרד הבריאות בוועדות מעקב, שייתן את התשובות לכך.

מרדכי יוגב: אני לא חש בעיה בזה שגם הוועדה פה לצדק חלוקתי ושוויון חברתי עוסקת בנושא, כמו שאמרה פה מנהלת הוועדה, אריאלה, וגם ועדת העבודה והרווחה.

מרדכי יוגב: ברגע מסוים שנרגיש שיש עבודה, מיקי, ואני שמח ואני מודה לך - - -

מכלוף מיקי זוהר: מנהלת הוועדה שלי קורסת תחת הנטל.

מכלוף מיקי זוהר: אני עשיתי קרוב למאה דיונים מתחילת הקדנציה.

מרדכי יוגב: אז אנחנו נעשה חוק שוויון בנטל.

מכלוף מיקי זוהר: ובהזדמנות זו אני קורא להנהלת הכנסת לבדוק את הסוגיה

מרדכי יוגב: אני חושב שאתה נכנסת להרבה דברים חשובים חברתיים וברגע מסוים אם נחוש שאנחנו במקום טוב יותר אז יכול להיות שנאחד כוחות, ואני חושב שהתוצר של הוועדה הזאת, בין היתר צריך לראות תכנית של משרד הבריאות יחד, לנסות למען האזרח שנמצא שם בגליל המערבי או שנמצא בגליל בכלל, לצמצום הפערים ולתוספת חיים.

מרדכי יוגב: תודה.

מכלוף מיקי זוהר: תודה רבה.

מכלוף מיקי זוהר: דברים חשובים.

מכלוף מיקי זוהר: ח"כ אכרם חסון.

אכרם חסון: אדוני היו"ר, חברים יקרים, צהריים טובים.

אכרם חסון: אני חושב שזה הדיון הרביעי שאני משתתף בו בחצי השנה האחרונה בנושא מצב הבריאות, מצב הפריפריה בצפון, וזה כמובן בזכות הוועדה והיושב ראש שמקיים דיונים כאן לעיתים תכופות בגלל המצב הבלתי נסבל.

אכרם חסון: אני אומר לכם את האמת, אני בכל פעם מתחיל לדאוג מחדש.

אכרם חסון: אם עכשיו מספר תושבי הגליל, אדוני ראש העיר, 625,000, ואנחנו בוכים על מצב עגום, בלתי נסבל.

אכרם חסון: מה נעשה עוד 10 שנים כאשר האוכלוסייה תגדל בעוד 100,000?

אכרם חסון: אנחנו נשכחנו.

אכרם חסון: אני אחד שמסתובב בבתי חולים.

אכרם חסון: הייתי בנהריה פעמיים-שלוש, הייתי בצפת, הייתי בבית החולים פוריה.

אכרם חסון: ביום חמישי הזה יש לי סיור בבית החולים "העמק" בעפולה.

אכרם חסון: הייתי בשני בתי החולים, בשלושת בתי החולים, עם יו"ר ועדת העבודה, אלי אלאלוף, בנצרת.

אכרם חסון: אין מה להשוות בינינו לבין מרכז הארץ.

אכרם חסון: השאלה אם אנחנו נמשיך לדבר, נמשיך לבכות, או שישנן דרכים מעשיות, ואני אומר את זה ליושב ראש, יש עוד מעט, אנחנו צריכים לאשר תקציבים.

אכרם חסון: אולי צריך לעשות כל מיני סנקציות כדי באמת לשנות את המצב.

אכרם חסון: כי אם אנחנו מדברים על ההורים שלנו, על המשפחות שלנו, אני בא מהפריפריה, שיש יישובים שלמים שאין בהם אמבולנסים, אני לא יודע אם אתה יודע, אדוני היו"ר, יש אמבולנסים שיוצאים חצי שעה ממקום כדי להגיע ל - - -

מכלוף מיקי זוהר: כן, עשיתי דיון על זה.

אכרם חסון: כן, אז אנשים מתים לפני שמגיעים אליהם.

מכלוף מיקי זוהר: אנחנו צריכים בעניין הזה שהעלית עכשיו, לגבי מד"א, הסוגיה מאוד מאוד פשוטה, מד"א ערוכה להקים עוד, הייתי בסיור במד"א, הוועדה סיירה במד"א, ומד"א ערוכה להקים עוד נקודות הזנק ברחבי הארץ, בצפון בפרט ובדרום, אבל היא צריכה כמובן את המשאבים.

מכלוף מיקי זוהר: להקים נקודת הזנק זה עולה כסף.

מכלוף מיקי זוהר: דרך אגב, לא כל כך הרבה כסף.

מכלוף מיקי זוהר: אני חושב שבכמה עשרות מיליונים, אם אני לא טועה, אזור 80 מיליון ₪, יהיה אפשר לכסות את כל הארץ בזמן התראה מאוד מאוד קצר.

מכלוף מיקי זוהר: אנחנו צריכים לפעול, ואני גם פועל במסגרת ועדת הכספים לגייס את התקציב הזה כדי שייפתחו עוד נקודות הזנק, במיוחד בצפון ובדרום, במקומות שאין נגישות.

מכלוף מיקי זוהר: אם אנחנו נגייס את התקציב הזה, אנחנו יכולים להגיד שאנחנו מצילים פה הרבה חיי אדם, כי נקודות ההזנק הללו, ככל שהן קרובות למקום האירוע, הן פשוט מצילות את חייו של אותו קורא.

אכרם חסון: עוד שני דברים חשובים גם.

אכרם חסון: אנחנו, מאז שדנו בבית החולים נהריה כאן, אנחנו יודעים שבית החולים בחובות אדירים, אני גם אז הזהרתי ואמרתי שלי נאמר בצורה הכי ברורה שתקציב בית החולים בשנה שעברה הסתיים בספטמבר, כך שהיה צריך לשלוח חולים הביתה, אנשים יכלו למות בבית ואת אף אחד זה לא מעניין.

אכרם חסון: באמת, את אף אחד זה לא מעניין.

אכרם חסון: זה דברים חמורים מאוד, קשים מאוד.

אכרם חסון: זה מתאים למדינות העולם השלישי.

אכרם חסון: זה לא מתאים לנו כמדינה שאנחנו מעצמה.

אכרם חסון: מדינת ישראל היא מעצמה, היא לא רפובליקת בננות, עם כל הכבוד וההערכה, ואני לא יודע עם מי צריך עוד פעם לדבר.

אכרם חסון: כל פעם אומרים שלא העבירו ממשרד הביטחון כסף.

אכרם חסון: האם עקבנו באמת שמשרד הביטחון העביר את הכסף לבית החולים נהריה או לא העביר?

אכרם חסון: צריך לברר את זה.

אכרם חסון: אותו דבר בצפת, אומרים שחייבים להם, אותו דבר, מנהל בית החולים בפוריה אמר לי גם שלא מעבירים את הכסף.

אכרם חסון: כנראה שזו מדיניות, לא רק לבית חולים אחד, אלא זו שיטה, קודם כל 'תקבלו את כולם', תקבלו את כולם ואנחנו לא מוכנים.

אכרם חסון: דבר אחרון שרציתי להגיד, יש כאן נציגי קופת חולים?

אכרם חסון: אני גם נחשפתי בחלק מבתי חולים, שאתם לוקחים קבלנים פרטיים לפעמים על צילום פחות ב-20 ₪ ואתם עוזבים את בתי החולים והולכים לקבלנים פרטיים שנותנים את השירות.

אכרם חסון: אם סיטי עולה נגיד 1,200 ₪ ואתם מוצאים ב-1,150 במקום אחר שהוא אדם פרטי, אז הם הולכים לפרטי ועוזבים את בית החולים.

אכרם חסון: אני חושב, גם המדיניות של קופות החולים צריכה להיות ברורה, ידועה גם לנו, ועובדות תחת, מה שנקרא, זכות הקדמה לבית החולים.

אכרם חסון: אי אפשר להשאיר את בתי החולים שקנו ציוד והתחייבו ולעזוב אותם וללכת ליזמים פרטיים בגלל 20 או 30 או 40 שקל.

אכרם חסון: אני חושב שזה דבר לא נכון.

אכרם חסון: זה עלה כבר בשלושה-ארבעה מקומות.

אכרם חסון: אם אתם רוצים, אחר כך תהיו בקשר איתי, אני אגיד לכם באיזה בתי חולים ובמה מדובר, וכמובן ניתן גם לתקן את הדבר הזה.

אכרם חסון: תודה רבה.

מכלוף מיקי זוהר: תודה.

אכרם חסון: אני מתנצל שאני חייב ללכת.

מכלוף מיקי זוהר: לא, זה בסדר גמור.

אכרם חסון: יש לי ועדה אחרת ואני חייב ללכת.

אכרם חסון: תודה רבה.

מכלוף מיקי זוהר: תודה רבה, אדוני.

מכלוף מיקי זוהר: איל בן ראובן, בבקשה.

איל בן ראובן: טוב, תראו, המטרה היא בעיניי לא לצמצם את הפערים, אלא להשוות, לסגור את הפערים ולהשוות את המצב בין המרכז לצפון.

איל בן ראובן: זאת צריכה להיות המטרה, חד-משמעית, ואני אומר את זה כי באמת באמת תושבי הצפון, תושבי הגליל המערבי, תושבי מעלות, שאני מכיר אותם היטב, בשטח, הם זקוקים למענים יותר הרבה מאוד פעמים מתושבי המרכז, כי לאדם חולה שעכשיו, חס וחלילה, צריך, הוא גר בדיזינגוף, אז הוא איכשהו, 3 דקות הוא שם.

איל בן ראובן: במעלות, בשביל להגיע לטיפול בנהריה זה איקס זמן, אבל בחלק מהמקרים, היות ובנהריה אין את המכשירים, אז הוא צריך להגיע לרמב"ם או לכל - - - לפעמים זה סכנת חיים.

איל בן ראובן: כלומר, יש פה באמת פערים מאוד מאוד גדולים.

איל בן ראובן: עכשיו, תראו, את הפערים אנחנו מכירים, אין צורך, כבר אנחנו חוזרים וחוזרים וחוזרים עליהם והשאלה היא מה עושים.

איל בן ראובן: אני אומר לך שצריך לקרוא לתכנית לצפון, היום צריך לקרוא לה תכנית שיקום.

איל בן ראובן: צריך לשקם.

איל בן ראובן: דרך אגב, הבעיה בנהריה היא קשה, אבל אני אומר לכם, ואני מניח שגם אתה ביקרת, גם בצפת וגם בפוריה, גם שם המצב לא טוב, גם שם יש בעיות מאוד מאוד קשות בעניין הזה.

איל בן ראובן: כלומר, מה שאני הייתי מצפה זה לראות תכנית לשיקום הצפון, שלוקחת בחשבון קודם כל - - - בסוף מדינה צריכה להחליט על סדר עדיפות, מדינה צריכה להחליט על סדר עדיפות, להגיד עכשיו, רבותיי, זה הצפון, על חשבון מה?

איל בן ראובן: מתוך הנחה שאי אפשר לתת לכולם את הכל זה צריך לבוא על חשבון המרכז, כנראה.

איל בן ראובן: זה צריך להיות חד-משמעי, ואנחנו צריכים לראות את זה בעיניים, כי התכנית שאני ראיתי של משרד הבריאות כרגע, כמו שאמרה יעל קודם, למול האוכלוסייה שאנחנו כולנו תקווה שתגדל, אנחנו נשב בעוד 5 שנים והפערים יהיו יותר גדולים.

איל בן ראובן: אנחנו כרגע לא מתכנסים בכלל לעניין.

איל בן ראובן: אני רוצה להגיד משפט אחרון.

איל בן ראובן: אני חושב שאנחנו כחברי כנסת, ואני אומר לך, כבוד היושב ראש, זה גדול על משרד הבריאות.

איל בן ראובן: זה גדול על משרד הבריאות לבדו.

איל בן ראובן: הממשלה צריכה לקחת פה החלטה.

איל בן ראובן: זה לא יילך עם משרד הבריאות לבד כי אנחנו מסתובבים ואנחנו רואים את הפערים פה, אנחנו רואים את הפערים שם, וזה צועק פה וזה צועק שם.

איל בן ראובן: אז לזה נותנים 20 מיטות ולזה נותנים 15 מיטות.

איל בן ראובן: התוצאה היא שאנחנו בפערים הולכים וגדלים, ונהריה הוא דוגמה קלאסית לדבר הזה.

איל בן ראובן: הפער רק הולך וגדל.

איל בן ראובן: לדבר הזה אנחנו צריכים להיכנס ולדרוש, הוועדה שלך נקראת צדק חלוקתי, צדק חלוקתי זה השוואה כמטרת יעד ל-5 שנים הקרובות שאנחנו משווים את מצב הבריאות בצפון לזה שבמרכז.

איל בן ראובן: זה קשה, כן.

איל בן ראובן: זה רק באמצעות הגדרת סדר עדיפות ברור של מדינה, של מדינה לעניין הזה.

מכלוף מיקי זוהר: תודה רבה.

מכלוף מיקי זוהר: ח"כ איתן ברושי.

איתן ברושי: אדוני היו"ר, זה לא הדיון הראשון, חברי הכנסת, שאנחנו מקיימים בנושא.

איתן ברושי: לפי דעתי, עד שלא תהיה מפת עדיפות לאומית לבריאות, אין סיכוי לשנות את זה, כי במצב שישנו היום אין לשר הבריאות סדר יום שמגדיר מה קודם ומה אחר כך, וכתוצאה מכך באופן טבעי התקציב לא מתחלק נכון וגם התרומות כידוע, לפי הכלל הידוע שכל הנחלים זורמים לים וכל הכסף לתל אביב, אז גם התרומות מגיעות בעיקר למרכז.

איתן ברושי: לכן, לפי דעתי, ההחלטה צריכה להיות שחייבת להיות תכנית לאומית לבריאות, חייבת להיות מפת עדיפות, כמו לתעשייה, לחקלאות, לתיירות, לקרקעות, כמו בכל תחום.

איתן ברושי: לא יכול להיות שדווקא בתחום הרגיש הזה אין תכנית לאומית ואין מפת עדיפות.

איתן ברושי: שר הבריאות מסתובב ומחלק מתנות, אבל הוא לא מבצע מדיניות ברורה.

איתן ברושי: ולכן אני מבקש, ואני מציע לך, חברי, יושב ראש הוועדה, לצאת מפה עם החלטה ולהביא החלטה לממשלה, מה שקוראים מחליטים, שהממשלה מחליטה, למפות הקיימות להוסיף מפת בריאות ומפת הבריאות היא תהיה ביטוי לסדר עדיפות.

איתן ברושי: אם הכל חשוב, שום דבר לא חשוב.

איתן ברושי: אם יהיה ברור שיש עדיפות לאזורים, קווי עימות, קווי עדיפות לאומית, אז הצפון יהיה חלק מהתכנית הלאומית.

איתן ברושי: אם זה ימשיך להיות לפי כל מיני שיקולים לא תמיד ברורים, הצפון ימשיך להיות מקופח, ולכן אני מציע שהוועדה הזאת תקבל פעם אחת החלטה ותהפוך את זה לדבר שמתעקשים עליו, ואם נתעקש על זה נצליח.

מכלוף מיקי זוהר: תודה.

מכלוף מיקי זוהר: דברים חשובים.

מכלוף מיקי זוהר: עיריית טמרה נמצאת פה?

מכלוף מיקי זוהר: הוא לא כאן?

מכלוף מיקי זוהר: טוב.

מכלוף מיקי זוהר: בית ג'אן נמצאים פה?

מכלוף מיקי זוהר: קופות החולים.

מכלוף מיקי זוהר: בוא נשמע את קופת חולים מכבי.

<שלומית אבני: אוקיי.

<שלומית אבני: שמי שלומית ואני הרוקחת המחוזית במחוז הצפון, חברה בוועד של האיחוד, ולכן אנחנו פה בנושא של שוויון, אי שוויון.

<שלומית אבני: רציתי להעלות נקודה אחת של ממוגרפיה.

<שלומית אבני: תושבות הצפון לא מגיעות לממוגרפיה וזה משהו שהוא מציל חיים, ובגלל שהניידת הייתה מושבתת עכשיו חצי שנה בגלל כל מיני בעיות טכניות אז היא לא הגיעה ואין אפשרות לעשות את הבדיקה הזאת במחוז הצפון.

<שלומית אבני: ואם אנחנו מדברים על הפניה לבתי חולים, אז בנהריה, יש לנו ממש מעט מקומות שאפשר לעשות ממוגרפיה, ונשים מקריית שמונה צריכות להגיע לרמב"ם או לאסותא, וזה מטורף, כאילו זה בלתי אפשרי.

<שלומית אבני: דבר נוסף, לגבי השיקום, זה עלה פה, אבל באמת, אין מקומות לשיקום.

<שלומית אבני: מקום השיקום לאנשים של אשפוז נשימתי, למשל, של סיעוד מורכב, המקום הראשון זה "בית בלב" בנשר.

<שלומית אבני: בכל הצפון אין שום דבר.

מכלוף מיקי זוהר: טוב, תודה.

מכלוף מיקי זוהר: קופת חולים כללית.

<ריפעת עזאיזה: אני גם מכבי.

<ריפעת עזאיזה: אני ממשיך עם הקו של שלומית.

<ריפעת עזאיזה: האוכלוסייה בצפון מזדקנת והנושא של השיקום, נגיד שיקום לב, בשיקום לב הנקודה הכי קרובה לצפון זה בחדרה, זאת אומרת, בכל הצפון אין שיקום לב.

<ריפעת עזאיזה: כנ"ל שיקום לצעירים.

<ריפעת עזאיזה: שיקום לצעירים נמצא רק בבית לוינשטיין, שזה ברעננה.

<ריפעת עזאיזה: הצפון, אנחנו היום בבית חולים, לפעמים בקופות החולים נשאר חולה כמעט חודש בבית החולים בגלל שאין לו מקום שיקלוט אותו לשיקום והקופות משלמות לבתי החולים כמובן על אשפוז יום גבוה במקום לטפל ולשקם את החולה.

<ריפעת עזאיזה: בכל התחומים של השיקום כמעט אין מענה בצפון וצריך לדאוג לזה ולפתור את הסוגיה.

מכלוף מיקי זוהר: תודה.

מכלוף מיקי זוהר: קופת החולים לאומית.

מכלוף מיקי זוהר: לא פה?

<אלון ארז: כללית יכולה להתייחס?

מכלוף מיקי זוהר: אמרתי כללית.

מכלוף מיקי זוהר: אז כללית, בבקשה.

מכלוף מיקי זוהר: בטח.

<אלון ארז: אוקיי, כמה דברים.

<אלון ארז: אחד, משהו כללי, אנחנו מדברים על תוצאי בריאות, כמו שמסתכלים עליהם, לדוגמה הנושא של תוחלת חיים, נושא של תמותת תינוקות, איזון סוכרת, כל הדברים האלה, מה שחשוב לזכור זה שלא רק שירותי בריאות מבחינת האיכות שלהם, הרמה שלהם והפריסה שלהם מביאים תוצאים טובים, אלא הנושא של חינוך, הנושא של תעסוקה, חוסן חברתי.

<אלון ארז: ואני הסתכלתי גם בדיוני הוועדה הקודמים, בפרוטוקולים הקודמים, ואתם מתייחסים לחלק מהדברים האלה, אבל כחלק מהתכנית הדברים האלה חייבים להיות.

<אלון ארז: רק אם אנחנו נשים מכשיר סיטי או פט סיטי, אנחנו לא נעלה את תוצאי הבריאות באזור הזה.

מכלוף מיקי זוהר: גם, מה שנקרא- - - -

איתן ברושי: מה התפקיד שלך, בבקשה?

<אלון ארז: אני אחראי על רפואה יועצת במרחב של הגליל המערבי.

<אלון ארז: אני מנהל מרכז רפואי לין בחיפה ואני עם היסטוריה ארוכה של עבודה בשטח, כולל בגליל המערבי.

מכלוף מיקי זוהר: תראה, מה שאתה אומר זה דבר חשוב.

מכלוף מיקי זוהר: כשאנחנו רוצים לתת פתרונות בריאותיים, אנחנו צריכים גם לתת פתרונות מנע למצב שיהיה בו חינוך גם בתזונה, גם בפעילות גופנית, גם בעוד נושאים, כדי שהציבור שלנו לא יגיע למצב של חולי.

מכלוף מיקי זוהר: זה דבר שהוא חלק ממערך בריאותי רחב.

מכלוף מיקי זוהר: אני מסכים איתך לחלוטין.

<אלון ארז: נכון, חד וחלק, ואני חושב שכל הקופות, לא רק הכללית, משקיעות הרבה מאוד אנרגיה בכל הנושא של רפואה מונעת ובכל הנושא של קידום בריאות.

<אלון ארז: לנו, לדוגמה, יש מקדמי בריאות במגזר ודברים כאלה כי אנחנו יודעים שהפערים הגדולים הם במגזרים השונים שיש בצפון.

<אלון ארז: הקשיים העיקריים שאני רואה אותם מעבר לדברים שדיברת, הנושא של חינוך והגדלה של מודעות לבריאות, זה הנושא של משאבים, בעיקר כח אדם.

<אלון ארז: היום קשה להביא רופאים, קשה להביא אחיות, קשה להביא רוקחים איכותיים שירצו לעבוד ולהישאר בצפון.

<אלון ארז: אני יודע שאנחנו, כמו קופות אחרות, מממנים מתמחים, בכל מיני מקצועות, לא רק רפואת משפחה, גם באורתופדיה, בנשים, באף אוזן גרון, בעיניים, כדי שיגיעו לצפון, אבל אנשים מסתכלים על האטרקציות שיש במקומות אחרים ויכולים לעבור את ההשתלמות שלהם בצפון ואחר כך לחפש את הפרנסה שלהם במקום אחר.

<אלון ארז: חייבים להיות תמריצים כדי שיחזיקו את האנשים במקומות האלה.

מכלוף מיקי זוהר: חד-משמעית.

מכלוף מיקי זוהר: היו על זה דיונים בנושא.

מכלוף מיקי זוהר: תודה.

מכלוף מיקי זוהר: מד"א.

<גיל מושקוביץ: אני חושב שאתה תיארת את המצב יותר טוב מאיתנו.

<גיל מושקוביץ: אתה בקיא מאוד בפרטים, גם בביקור שלך במד"א וגם במה שעלה פה בדיון הקודם.

<גיל מושקוביץ: עשינו, כמו שאתה יודע, עבודה מאוד מאוד מוקפדת ובדוקה לגבי הצרכים כדי לפתור את הבעיות ואת הפערים שעלו בוועדה הקודמת, זה הוצג לך בדיון.

<גיל מושקוביץ: הועבר למשרד האוצר ומשרד הבריאות, אנחנו ממתינים לתשובתם ולתקצוב מתאים של הנושא הזה, כמו שאמרת, זה לא כסף גדול וזה ייתן הרבה.

<גיל מושקוביץ: 80 מיליון השקלים האלה לשנה ישפרו משמעותית את זמני ההגעה, את יכולות הטיפול, את יכולות הפינוי, גם בגליל המערבי, גם בכל הצפון, רמת הגולן וכו', גם ביישובים בבקעה, באיו"ש, בערבה, עשינו פה עבודה ממש ממש, בדיקה מקיפה של כמות האוכלוסייה ולאו דווקא כמות הקריאות או הצרכים של אמבולנסים.

<גיל מושקוביץ: אנחנו מבקשים את עזרתך כיו"ר הוועדה לקדם את הנושא הזה.

מכלוף מיקי זוהר: זה בדיוק מה שאני אעשה.

<גיל מושקוביץ: תודה.

מכלוף מיקי זוהר: תראו, תיכף אני אשמע את משרד האוצר, משרד הבריאות, ונסכם את הדיון.

מכלוף מיקי זוהר: אני חושב שהגיעה העת, הבשילה השעה שמשרד הבריאות יכין תכנית, תכנית חומש ברורה, לגבי הבריאות בצפון ובדרום.

מכלוף מיקי זוהר: בתכנית הזו באמת אנחנו צריכים לערוך את כל השינויים הנדרשים והתוספות הנדרשות על מנת להביא את מצב הבריאות בצפון ובדרום למצב שהוא זהה למה שיש היום במרכז הארץ.

מכלוף מיקי זוהר: את התהליך הזה אי אפשר לעשות ביום אחד, צריך לקחת כמה שנים טובות, אבל בסוף צריכה להיות תכנית מוסדרת עם יעדים, עם תקציבים, ונראה לי שהבשילה השעה לעשות את זה.

מכלוף מיקי זוהר: תיכף נשמע מה עשיתם עד עכשיו ומה בכוונתכם לעשות בהמשך, ואני ברשותך יודע שבדרך כלל, ניר, אתם אוהבים לתת, סקירה על מקל עשיתם, היום אנחנו מוותרים על זה, בוא נתמקד במה אתם הולכים לעשות ומה אתם עושים כרגע.

מכלוף מיקי זוהר: כן, בבקשה.

שלמה בוחבוט: אדוני היו"ר, מונחת לפניך תכנית מגובשת ל-7 שנים, שגם אלי אללוף ראה אותה והוא ביקש אותה, ואני חושב, זה יכול להיות תכנית מסודרת למשרד הבריאות.

<טל פריימן: התכנית הזאת היא 2 מיליארד ₪ ל-7 שנים, מדורגת, סוגרת את הפערים.

מכלוף מיקי זוהר: אוקיי.

מכלוף מיקי זוהר: נתון חשוב.

מכלוף מיקי זוהר: אתה רוצה להציג את זה?

<טל פריימן: לא.

<טל פריימן: היא רק הוכנה באזור.

<טל פריימן: 2 מיליארד שקל האלה באמת יכולים לסגור את הפערים ולהפסיק לשלוח אנשים אל מותם בגליל המערבי.

מכלוף מיקי זוהר: טוב.

שלמה בוחבוט: אפילו בתי קברות אין.

<טל פריימן: זה בדיון הבא.

מכלוף מיקי זוהר: אתה רוצה לעשות דיון על בתי קברות?

מכלוף מיקי זוהר: אין לי בעיה.

מכלוף מיקי זוהר: עשיתי כבר.

<טל פריימן: לא.

<טל פריימן: באמת, אדוני היושב ראש, מביאים 100,000 איש ושולחים אותם אל מותם.

<טל פריימן: תוחלת החיים הרבה יותר קצרה.

מכלוף מיקי זוהר: אז לפני משרד הבריאות, משרד האוצר.

מכלוף מיקי זוהר: בלי סקירה מה עשיתם.

מכלוף מיקי זוהר: אנחנו פה בוועדה מוותרים מראש על מה נתתם.

מכלוף מיקי זוהר: אנחנו מוותרים מראש על מה נתתם.

מכלוף מיקי זוהר: אנחנו דורשים לדעת מה תתנו ומה אתם מתכוונים לתת בהמשך.

<אלעד מסאסא: אוקיי.

<אלעד מסאסא: אלעד מסאסא מאגף התקציבים מהאוצר.

מכלוף מיקי זוהר: עכשיו זה הבעיה, שאין לך מה להגיד, כי מה שאתם עושים, אתם באים עם רשימה של מה עשיתם.

<אלעד מסאסא: יש לי הרבה מאוד מה להגיד, אבל - - -

מכלוף מיקי זוהר: לא, לא, כי ברגע שחסמתי אותך מלספר מה עשיתם עד עכשיו אז אין לך כבר מה לומר, כי זה מה שקורה, אתם באים, מספרים מה עשיתם.

מכלוף מיקי זוהר: אז אני יודע, זאת אומרת, אנחנו יודעים, מה שעשיתם הוא קיים, אנחנו באנו כדי לפתור את הבעיה, לא כדי לשמוע על מה עשיתם בעבר.

מכלוף מיקי זוהר: דבר אליי.

<אלעד מסאסא: אוקיי.

<אלעד מסאסא: משרדי הבריאות באוצר שמו את הפריפריה בכלל ואת הצפון בפרט בראש סדר העדיפויות שלהם, ולפני למעלה מחצי שנה במסגרת החלטת ממשלה לפיתוח הצפון החלטנו להקצות משאבים ייעודיים לצפון, תקציבים חדשים תוספתיים שלא היו לפני ומפורטים בהחלטת הממשלה.

<אלעד מסאסא: אני אציין כמה דברים מתוך החלטת הממשלה שמפרטים את המשאבים הללו, בין היתר 235 מיליון ₪ לבניית ופתיחת מיטות בבתי חולים ברחבי הארץ, בינוי תשתיות למחלקות כלליות, פסיכיאטריות וגריאטריות, תקצוב פרויקטים חדשים נוספים בצפון בשווי של 175 מיליון שקלים, גם לפרויקטים ייעודיים ופיתוח תשתיות וקידום בריאות וכד', הקמת מרכז שיקומי בבית חולים פוריה בעלות של 150 מיליון שקלים.

<אלעד מסאסא: עלה צורך מהשטח להוסיף מרכז שיקומי בצפון ומשרד הבריאות החליט לתעדף אותו בראש סדר העדיפויות.

<אלעד מסאסא: תכנית למשיכת רופאים לפריפריה, בין אם זה בהעסקת פול טיימרים או תמריצים לרופאים מומחים, לתת למנהלי בתי החולים את האפשרות למשוך רופאים מומחים לבתי חולים בתחומים ספציפיים שהם מעוניינים, ועוד צעדים.

<אלעד מסאסא: הצעדים גם מפורטים בהחלטת הממשלה ועכשיו האתגר הוא ליישם את התכנית.

<טל פריימן: יש פרויקטור שאמור ליישם את זה?

<טל פריימן: זה מה שמוטי יוגב אמר מקודם, שאתמול הוא ישב עם דנגוט לראות מה קורה עם - - -

<אלעד מסאסא: אני מניח שכן.

<אלעד מסאסא: אפשר להפנות את השאלה למשרד הבריאות כי הוא מוביל את הפרויקטים.

<אלעד מסאסא: יש אגף שלם שהוא אחראי על פרויקטים של בינוי במשרד הבריאות.

<אלעד מסאסא: יהודה רון מוביל את האגף ואני מניח שהוא מוביל גם את הפרויקט הזה.

שלמה בוחבוט: אגב, משרד הבריאות אמרו לנו במפורשות שאין שקל אחד בתכנית לצפון, במשרד הבריאות.

<אלעד מסאסא: אז אני לא יודע מי אמר לך את זה.

שלמה בוחבוט: סליחה, אתה יכול בבקשה להוציא לנו מכתב מסודר שכל מה שאמרת על משרד הבריאות יהיה כתוב?

<אלעד מסאסא: הוא כתוב בהחלטת הממשלה, זה הכל תקציבים חדשים תוספתיים.

שלמה בוחבוט: אז למה הם לא יודעים?

מכלוף מיקי זוהר: איפה הכסף?

<אלעד מסאסא: אני לא יודע מי אמר לך את זה.

מכלוף מיקי זוהר: איך אמר יאיר לפיד?

מכלוף מיקי זוהר: איפה הכסף?

שלמה בוחבוט: איפה הכסף?

מכלוף מיקי זוהר: איפה הכסף?

מכלוף מיקי זוהר: איפה הוא נמצא?

<אלעד מסאסא: בתקציב המדינה.

מכלוף מיקי זוהר: הוא כבר בוצע?

מכלוף מיקי זוהר: ממתין לביצוע?

<אלעד מסאסא: ביקשת דברים חדשים, נכון?

<אלעד מסאסא: לא דברים שכבר עשינו.

מכלוף מיקי זוהר: נכון.

<אלעד מסאסא: דברים חדשים עוד לא בוצע הכסף ואני מניח ש - - -

מכלוף מיקי זוהר: אוקיי, בסדר.

<טל פריימן: אני ברשותך רק רוצה להגיד, לא נכנסתי פה למספרים.

<טל פריימן: בחמש השנים הקרובות בית החולים אמור לקבל 56 מיטות מתוך ה-372 שדיברנו.

<טל פריימן: זהו.

מכלוף מיקי זוהר: טוב.

מכלוף מיקי זוהר: משרד הבריאות, מה יש לכם לומר?

<ניר קידר: ניר קידר, סמנכ"ל לתכנון אסטרטגי.

<ניר קידר: אני שוב מודה על הדיון הזה.

<ניר קידר: אני חושב שכל הדיונים בנושא של פערים בכלל הם מאוד חשובים, הם מעלים את זה לסדר היום גם ברמה הציבורית וגם ברמת המשרד ואנחנו מאוד מודים על זה.

<ניר קידר: אנחנו נמשיך גם בנובמבר לפרסם נתונים חדשים, כמו כל שנה, על צמצום פערים, וברשותך אני אתרכז בדברים שעשינו.

<ניר קידר: אני רק רוצה להגיב לכמה דברים שנאמרו פה.

<ניר קידר: נאמרה פשוט אמירה לגבי מנכ"ל המשרד, שהוא לא ביקר בנהריה, אז ביררתי את זה תוך כדי.

<ניר קידר: בקדנציה שלו, שהיא יותר קצרה מהקדנציה של הממשלה, הוא היה כבר יותר מפעם אחת בבית החולים בנהריה - - -

<קובי ויצמן: ברור, הנשיא ביקש ממנו לבוא, אז הוא בא.

<קובי ויצמן: לא הייתה לו ברירה.

<ניר קידר: הוא היה יותר מפעם אחת גם מעבר לביקור עם הנשיא, אז האמירה הזאת היא לא נכונה.

<ניר קידר: אני אגיב לגבי הדברים שאנחנו רואים, גם מבחינת הנתונים, שיש לנו השנה - - -

שלמה בוחבוט: אדוני היושב ראש, למה הוא צריך להגיד שזה לא נכון?

שלמה בוחבוט: אמרנו עם ראשי ערים, אני יושב ראש אשכול גליל מערבי, המנכ"ל אף פעם לא נפגש איתנו, הוא לא בא לגליל המערבי ולא אמר לנו, אפילו לא ענה לנו על המכתבים שלנו.

<ניר קידר: אפשר להמשיך?

מכלוף מיקי זוהר: כן.

מכלוף מיקי זוהר: הוא לא פה אז אי אפשר - - -

<ניר קידר: אני רוצה להגיד לגבי הדברים שאנחנו עושים.

מכלוף מיקי זוהר: הוא לא היה, זו עובדה, אני מקווה שהוא יבוא.

מכלוף מיקי זוהר: נפנה אליו שיבוא.

<ניר קידר: לגבי סוגיית מכשיר פט סיטי- התקנות היום קובעות ברמה הארצית שמכשיר פט סיטי הוא מוגבל לרמה של 1 לכל 650,000 תושבים, ברמה ארצית.

<ניר קידר: כיום יש בעצם מכשיר פט סיטי נוסף שמשרד הבריאות צריך לחלק אותו.

<ניר קידר: נקבע במשרד שהוא יחולק לאזור הצפון ויש שישה בתי חולים בצפון שביקשו את מכשיר הפט סיטי, ובשבועיים-שלושה הקרובים תסתיים העבודה המקצועית ונודיע איזה בית חולים בצפון מקבל את מכשיר - - -

מכלוף מיקי זוהר: יש לי תחושה שזה לא יהיה בנהריה.

<ניר קידר: יש עבודה מקצועית בנושא.

<ניר קידר: אני ניסיתי לדלות מהם פרטים - - -

מכלוף מיקי זוהר: רגע, אז אני רוצה להבין.

מכלוף מיקי זוהר: אם יש תקן של-650,000 איש שצריך לתת להם מכשיר, אז שמה זה לא 650, זה קרוב, זה 625,000, אז בגלל 25,000 איש לא תתנו את המכשיר?

<ניר קידר: התקן הוא ברמה הלאומית.

<ניר קידר: כלומר, בסך הכל במדינת ישראל אי אפשר יותר מכשירים, האוכלוסייה חלקי 650,000.

<ניר קידר: הדבר הזה מביא אותנו לכך שלפי התקנות יש עוד מכשיר פט סיטי אחד שניתן לחלק ויש עוד אזורים - - -

מכלוף מיקי זוהר: מה העלות של מכשיר כזה?

<ניר קידר: אני יכול לברר.

מכלוף מיקי זוהר: למה, אבל, לא לחלק עוד?

<ניר קידר: אני מגיע לזה, ברשותך.

יעל רון בן משה: רגע.

יעל רון בן משה: במחוז צפון של משרד הבריאות גרים 1,350,000 תושבים, ועכשיו, 2017, אפס מכשירי פט סיטי.

יעל רון בן משה: בואו נדייק בדברים.

יעל רון בן משה: אין עוד אף מכשיר, 1,350,000 תושבים.

יעל רון בן משה: אני טועה?

<ניר קידר: אני לא יודע לגבי מחוז צפון, בזיו נפתח עכשיו - - -

יעל רון בן משה: בזיו בדצמבר - - - ואז ל-1,350,000 יהיה מכשיר אחד.

מכלוף מיקי זוהר: יש ברמב"ם אחד ובזיו אמור להיפתח.

יעל רון בן משה: רמב"ם הוא לא מחוז צפון.

<טל פריימן: כן וזה שעה ורבע לנסוע מנהריה לבית החולים זיו.

<ניר קידר: אני רוצה שניה להשלים לגבי הפט סיטי.

<ניר קידר: אז כרגע לפי התקנות הנוכחיות מותר למשרד הבריאות עוד מכשיר פט סיטי אחד.

<ניר קידר: הוחלט שזה יהיה לצפון ויש ועדה מקצועית שצריכה לבחור את המקום המדויק בצפון.

מכלוף מיקי זוהר: למה אתם מוגבלים מלהביא עוד?

מכלוף מיקי זוהר: זה 10 מיליון שקל, לא מיליארד שקל.

<ניר קידר: אני מגיע לזה.

<ניר קידר: אנחנו מוגבלים בתקנות- - - -

מכלוף מיקי זוהר: איזה תקנות?

<טל פריימן: אתם קובעים את זה.

מכלוף מיקי זוהר: אבל השר עושה את התקנות, שיתקן אותן.

<ניר קידר: אני מגיע לזה.

<ניר קידר: אנחנו מוגבלים בתקנות של שר הבריאות, שר האוצר, באישור ועדת עבודה, רווחה ובריאות.

<ניר קידר: שר הבריאות פנה לשר האוצר לפני כמה חודשים בבקשה שיאשר עוד 3 מכשירים נוספים.

<ניר קידר: אנחנו עדיין ממתינים לתשובה של שר האוצר בנושא הזה.

מכלוף מיקי זוהר: טוב.

מכלוף מיקי זוהר: מה אתם מתכוונים לעשות?

<אלעד מסאסא: לענות?

מכלוף מיקי זוהר: כן.

<אלעד מסאסא: התקנות למכשירים רפואיים מיוחדים, לא מזמן, לפני איזו חצי שנה, הורדנו את היחס מ-1 ל-800,000, אם זיכרוני איננו מטעני, אני צריך לבדוק את זה, ל-1 ל-650,000 - - -

מכלוף מיקי זוהר: צריך להוריד - - -

<אלעד מסאסא: רגע, שניה, בשביל להוסיף עוד מכשיר פט סיטי לדרום.

<אלעד מסאסא: מעבר לזה, אמורים להיפתח עוד שני מכשירי פט סיטי חדשים בצפון- אחד בזיו ואחד שהמשרד אמור להשלים את העבודה המקצועית לגביו בהמשך - - -

מכלוף מיקי זוהר: אבל למה אתם לא מורידים ל-1 לחצי מיליון?

מכלוף מיקי זוהר: מה הסיפור?

<אלעד מסאסא: אז העניין הוא שהורדנו כבר את ה- - - -

מכלוף מיקי זוהר: תוריד עוד.

מכלוף מיקי זוהר: זה לא מספיק.

<טל פריימן: זו החלטה כלכלית.

<טל פריימן: אין מאחוריה שום היגיון רפואי.

<טל פריימן: זו החלטה כלכלית.

<אלעד מסאסא: זה לא רק - - -

מכלוף מיקי זוהר: מה הבעיה?

מכלוף מיקי זוהר: יש ביקוש לעניין הזה, אנשים מחכים בתורים ארוכים לפט סיטי, לא משנה מאיפה הם בארץ, אגב, למה אנחנו לא פותרים את הסוגיה הזאת?

מכלוף מיקי זוהר: בסך הכל נוח לציבור, זה טיפול שאנחנו מבררים איתו הרבה מאוד סוגיות רפואיות.

מכלוף מיקי זוהר: אתה יודע מה זה כשבן אדם, אומרים לו ש"יש לך חשד למחלה מסוימת" והוא צריך לחכות לפט סיטי כדי לדעת מה יש לו?

יעל רון בן משה: שישה שבועות.

מכלוף מיקי זוהר: אתה יודע מה עובר על בן אדם במשך חודש וחצי-חודשיים שהוא צריך להיות באי ודאות אם הוא יחיה, אם הוא ימות, מה מצבו, אם יש לו בכלל סיכוי לצאת מזה?

מכלוף מיקי זוהר: תגידו לי, אתם מבינים בכלל את הסוגיה?

מכלוף מיקי זוהר: זה 10 מיליון שקל.

מכלוף מיקי זוהר: אנשים יושבים בבית, אוכלים את עצמם, מקבלים סכרת ולחץ דם רק מהלחץ, ואתם חוסכים 10 מיליון שקל לפתוח פט סיטי ברחבי הארץ.

מכלוף מיקי זוהר: נו, ברצינות.

מכלוף מיקי זוהר: כמה אתם יכולים להיות כאלה עם לב אטום?

מכלוף מיקי זוהר: לא, אני אומר את זה ברצינות.

<אלעד מסאסא: אז אני אתייחס.

<אלעד מסאסא: בכל הנוגע למכשירים רפואיים מיוחדים, משרדי הבריאות והאוצר בשנה האחרונה, לא לפני 30 שנה, שינינו את היחסים בשביל להוסיף עוד מכשירים, עוד מכשירי MRI, עוד מכשירי פט סיטי, וההקצאה הזאת תבוא בהמשך, זאת אומרת במכשירים עתידיים שיתווספו ויקצרו את התורים.

מכלוף מיקי זוהר: כן, תמשיך, ניר.

<ניר קידר: אמרת לא לדבר על מה שנעשה, אבל השינויים גם בפט סיטי וגם ב-MRI בשנים האחרונות הובילו לשינוי משמעותי וזה נעשה יחד עם האוצר, אבל על זה אמרת לא לדבר.

<ניר קידר: אני אגיד על הדברים הנוספים שאנחנו עושים בימים האלה.

<ניר קידר: אז פתיחת העבודה על בית חולים שיקומי בטבריה נמשכת.

<ניר קידר: בנוסף, יש אישור של שר הבריאות להקמה של מרכז שיקומי בכרמיאל.

<ניר קידר: במסגרת נוסחת הקפיטציה, אנחנו מתכוונים לעשות - - -

מכלוף מיקי זוהר: תכנית יש?

<ניר קידר: בפוריה יש תכנית- - - -

מכלוף מיקי זוהר: לא.

מכלוף מיקי זוהר: יש תכנית חומש לצפון?

<ניר קידר: בדו"ח ועדת גרוטו יש שורה של צעדים.

<ניר קידר: הדו"ח פורסם - - -

מכלוף מיקי זוהר: אין תכנית.

מכלוף מיקי זוהר: התשובה היא שאין.

<ניר קידר: יש תכנית, אני אומר, לצערי חלק גדול מהתכנית עדיין לא מתוקצב.

<ניר קידר: תכניות לא חסר, הסוגיה היא באמת של התקצוב - - -

מכלוף מיקי זוהר: הבנתי.

מכלוף מיקי זוהר: אז עכשיו הרבה דיונים שעשינו עד עכשיו מתבהרים.

מכלוף מיקי זוהר: למה המצב בצפון כזה?

מכלוף מיקי זוהר: כי לא עשינו לו תכנית.

מכלוף מיקי זוהר: לא יצרנו תכנית ברורה לסגירת הפערים בין הצפון לבין המרכז, ולכן זה המצב.

מכלוף מיקי זוהר: אנחנו נמשיך לדבר, נמשיך להגיד שאנחנו מעלים את תקציב משרד הבריאות במיליארדים כל שנה, ואנחנו לא יודעים לאיפה הכסף הולך.

מכלוף מיקי זוהר: למרכז אולי.

<ניר קידר: בשנים האחרונות, אמרת לא לדבר על זה, אבל שיעור הרופאים ל-1,000 נפש ביחס לאוכלוסייה בצפון הכפיל את עצמו.

<ניר קידר: אנחנו רואים גם בתכנית המיטות, ועוד מעט אני אגיד לגבי המיטות של נהריה, צמצום של הפערים בתוספת המיטות הקרובה בין המרכז לפריפריה, זה לא משהו שאפשר לסגור אותו בשנה אחת או בשנתיים - - -

מכלוף מיקי זוהר: חמש שנים אמרתי, לא שנה-שנתיים.

<ניר קידר: אבל רואים צמצום של הפערים בנושא הזה.

<ניר קידר: בנוסף - - -

מכלוף מיקי זוהר: אמרתי, מדיניות המשרד ידועה.

מכלוף מיקי זוהר: מדיניות המשרד, אני אומר את זה ובדקתי את זה, והנתונים שיש לי קובעים שמדיניות המשרד היא לצמצם פערים ולהעביר כספים לפריפריה, אבל כשאין תכנית זה לא יכול להתרחש.

<ניר קידר: ברשותך, הפערים - - -

מכלוף מיקי זוהר: למה?

מכלוף מיקי זוהר: כי אנחנו יורים באפלה, בהתאם לבקשות.

מכלוף מיקי זוהר: "אני צריך מכשיר ככה", כך.

מכלוף מיקי זוהר: זה לא דרך.

מכלוף מיקי זוהר: כדי לצמצם פערים בצורה רצינית צריך לבנות תכנית.

מכלוף מיקי זוהר: המשרד צריך להתכנס ולבנות תכנית.

<ניר קידר: אני אומר, יש תכנית לצפון שהוגשה על ידי פרופ' גרוטו וכרגע אנחנו גם בדיונים לראות מה במסגרת התקציב - - -

מכלוף מיקי זוהר: תביאו בשורה לוועדה שאימצתם את התכנית של פרופ' גרוטו או what ever כדי שבאמת הנושא - - -

<ניר קידר: לאמץ זה קל, להצמיד את זה לתקציבים זה יותר קשה.

מכלוף מיקי זוהר: בסדר.

מכלוף מיקי זוהר: בוא ניאבק.

מכלוף מיקי זוהר: אתה יודע, כשאנחנו רוצים לעשות מאבקים בוועדת הכספים, אנחנו יודעים לעשות.

מכלוף מיקי זוהר: כשצריכים להביא כסף, אנחנו יודעים להביא אותו.

מכלוף מיקי זוהר: אם זה באמת תכנית רצינית, משרד הבריאות ממליץ עליה, אומר כן, זה מצמצם את הפערים בין הצפון לבין המרכז, בין הדרום לבין המרכז, אתה תראה אותנו נאבקים.

מכלוף מיקי זוהר: יש לנו דרך להיאבק, כולל אפילו חקיקה, אם צריך.

<ניר קידר: ברשותך, צעדים נוספים שאנחנו מתכוונים לעשות זה להשיג במסגרת נוסחת הקפיטציה, שזאת הנוסחה שמחלקת את הכספים לקופות החולים, להעביר בסביבות 300 מיליון שקלים ממרכז הארץ לפריפריה, שזה גם צפון וגם דרום, כלומר קופות החולים יקפלו יותר כסף עבור אנשים שחיים בפריפריה.

<ניר קידר: זה גם אחד הצעדים שאנחנו מתכוונים לעשות בתקופה הקרובה.

<ניר קידר: בנוסף, גם להוסיף עוד מכשירי MRI בנושא, ואלה דברים שאנחנו עושים.

<ניר קידר: אני חייב להגיד שמבחינת התוצאות אנחנו רואים בשנים האחרונות צמצום בפערים, וזה גם כן, המגמות של הפערים החברתיים הכלכליים בכלל בישראל רק הולכים ומתרחבים.

<ניר קידר: אנחנו רואים בבריאות צמצום בפערים.

<ניר קידר: גם אמרתי בישיבה שבוע שעבר של ועדת העבודה, הרווחה והבריאות, לשמחתי, אני הייתי שמח שבכל הארץ יחיו הרבה ואותו דבר, אבל תוחלת החיים בנהריה אפילו יותר גבוהה מאשר בתל אביב ובבת ים, כשאני משווה לערים גדולות.

<ניר קידר: אני אומר, אלה הנתונים של הלשכה המרכזית לסטטיסטיקה.

<ניר קידר: אם יש טענות לזה, אני מציע לפנות אליהם.

<ניר קידר: הם אלה שמודדים את זה, לא משרד הבריאות.

שלמה בוחבוט: ועדת גרוטו, היא קבעה, לא אנחנו.

<ניר קידר: בנוסף, אני רוצה להגיד שאנחנו רואים השנה - - -

שלמה בוחבוט: לפחות 8 שנים.

שלמה בוחבוט: זה לא אני קבעתי.

שלמה בוחבוט: זה ועדת גרוטו.

<ניר קידר: הנתונים של הלמ"ס זה על ערים בגודל של 50,000 איש ומעלה, אז אני משווה - - -

<טל פריימן: הגליל המערבי מלא ביישובים יותר קטנים.

<ניר קידר: זאת העיר בגליל המערבי.

<ניר קידר: לצערי הלמ"ס לא מפרסם נתוני תוחלת חיים של ערים מתחת ל-50,000.

<ניר קידר: כאשר אנחנו מסתכלים ברמת נפות, אנחנו רואים פער שהוא - - - כל יום פער הוא משמעותי מבחינתי והוא לא צודק ולא הוגן, אנחנו רואים פער של בסביבות שנה, שנה וחצי, שזה המון, אבל זה לא 8 שנים, כמו שהרבה פעמים אומרים.

<ניר קידר: אז גם את זה חשוב לי להגיד.

<ניר קידר: בנושא תמותת תינוקות, לשמחתי, השנה אנחנו רואים פעם ראשונה מזה כמה שנים ירידה בשיעורי תמותת תינוקות בצפון וצמצום של הפער גם בנושא הזה.

<ניר קידר: אז התמונה באמת היא תמונה עדיין חמורה של פערים, אבל המדדים האלה הולכים ומשתפרים והפעילות שאנחנו עושים בממשלה, שמשרד הבריאות פועל בגיבוש של משרד האוצר, עוזרים לזה.

<ניר קידר: אני מסכים שהקצב מבחינת תושבים הוא לא מספיק טוב, הדברים צריכים להצטמצם הרבה יותר מהר, אבל הדברים האלה קורים ואנחנו נעשה את זה.

<ניר קידר: השר מחויב בכל פעולה שהוא עושה, בכל חלוקה של תקציב, בכל חלוקה של מיטות ומכשירים, נותן עדיפות לפריפריה בצורה משמעותית, הרבה מעבר לחלק באוכלוסייה.

<ניר קידר: וככל שנמשיך במדיניות הזאת הפערים ימשיכו ויצטמצמו.

מכלוף מיקי זוהר: אוקיי.

מכלוף מיקי זוהר: מישהו רוצה לומר משהו או שאני אסכם את הדיון?

שלמה בוחבוט: אדוני היושב ראש, משרד הבריאות עכשיו הנחה את בית החולים נהריה לקצץ 40 מיליון שקל מהתקציב שלו.

שלמה בוחבוט: אתה מבין?

שלמה בוחבוט: לא רק שצריך להוסיף לו, עכשיו מבקשים לקצץ.

שלמה בוחבוט: ואני אומר לך, אדוני היושב ראש, כשאני יושב פה אני חושב שאני חי בעולם אחר לגמרי, איזה עולם וירטואלי שאנשים מנסים, עם כל הכבוד, להגיד לי - - - תראה, אני חוזר בחזרה לגליל המערבי ונכנס לבית חולים נהריה, אני לא מרגיש את כל מה שאתה אומר.

שלמה בוחבוט: אתה בא ואומר, כל שנה, למה לא שיפצתם מחלקות?

שלמה בוחבוט: תושבים צריכים להביא איתם מאווררים, שכל מיזוג האוויר נפל.

שלמה בוחבוט: אנשים באים עם מאוורר.

שלמה בוחבוט: זה אצלך בתל אביב?

מכלוף מיקי זוהר: טוב.

מכלוף מיקי זוהר: אני חושב שמסקנות הדיון יהיו ברורות.

מכלוף מיקי זוהר: אחת, הוועדה מודה לראש העיר מעלות תרשיחא ויושב ראש אשכול גליל מערבי, מר שלמה בוחבוט, על יוזמת הדיון החשוב הזה, וכמובן למנכ"לית.

מכלוף מיקי זוהר: שתיים, הוועדה קובעת כי הגיעה העת שמשרד הבריאות יירתם לסוגיית אי שוויון בין שירותי הבריאות בצפון לבין שירותי הבריאות במרכז הארץ ויפעל באופן מיידי להכנת תכנית חומש מסודרת עם יעדים, לוחות זמנים ותקציבים.

מכלוף מיקי זוהר: על המשרד לפעול לתקציב של אזור 2-2.5 מיליארד שקל במהלך 5 השנים הקרובות למרכזים הרפואיים בגליל.

מכלוף מיקי זוהר: שלוש, הוועדה מודעת למשבר הקיים בין בית החולים נהריה למשרד הבריאות ולצורך העז בגישור בין הגורמים, שמשפיע באופן ישיר על תושבי הצפון, וקוראת לצדדים לשבת וללבן את הסוגיה, תוך שמירה על תפקודו התקין של מנהל בית החולים, שעושה את עבודתו בצורה נפלאה.

מכלוף מיקי זוהר: ארבע, הוועדה תדרוש משר האוצר לפעול באופן מיידי לתקציב צבוע לטובת שינוי הקריטריונים והתקינה לשינוי פט סיטי ברחבי הארץ ובצפון בפרט, לאבחון ולטיפול של חולי סרטן וכד'.

מכלוף מיקי זוהר: מבחינתנו הדברים האלה ברורים.

מכלוף מיקי זוהר: תודה רבה.